
FYLKESMANNEN I NORDLAND



Saksbehandler og innvalgstelefon

Jørn Karlsen, 75 53 15 65

jorn.karlsen@fm-no.stat.no

Vår dato
Vår referanse 
Vår arkivkode


19.07.02
2002/02791
433.52


Deres dato
Deres referanse


19.07.02  
  

Østsiden sausankerlag 

v/Torstein Bernhardsen

Rødås

8200  FAUSKE 

Fellingstillatelse på jerv i deler av Sørfold og Fauske kommune 

Vi viser til Deres søknad sendt på telefaks i dag, 19.07.02, om fellingstillatelse på jerv i Siso-området, samt telefonisk kontakt med Elin Bakken i dag.

Vedtak

Fylkesmannen i Nordland gir med dette Østsiden sausankerlag fellingstillatelse på én jerv i Siso-området. Tillatelsen gjelder fra og med 19. juli til og med 5. august 2002. 

Søknaden

Sausankerlaget viser i sin telefaks til registrerte tap av sau til jerv, og at om lag 10 dyr mangler.
Grunnlaget for avgjørelsen

Fellingstillatelsen er gitt i medhold av ”Lov om viltet av 29.05.81” og ”Forskrift om forvaltning av bjørn, jerv, ulv og gaupe av 30.06.00”, jf Direktoratet for naturforvaltnings (DN) brev av 31.05.02 der Fylkesmannen i Nordland er gitt myndigheten å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å felle mest mulig bestemte individ knyttet til bestemte situasjoner, og derigjennom hindre videre tap. Ved avgjørelsen skal det bl a tas hensyn til skadenes omfang og utvikling. Før skadefellingstillatelse gis skal det vurderes om det i stedet skal gjennomføres forebyggende tiltak. Det skal også tas hensyn til størrelse og sammensetning av vedkommende rovviltbestand, jf forvaltningsforskriftens §§ 1,2 og 3.  

Forhold som er vurdert ved avgjørelsen

Bestandssituasjonen for jerv 

I følge Statens naturoppsyn (SNO) er det registrert 11-12 sikre/sannsynlige ynglinger av jerv i Nordland i år. Dette tallmaterialet må ikke anses som endelig da det er Norsk institutt for naturforskning som innen 1. oktober kommer til å gjøre den endelige vurderingen av datagrunnlaget. Det er registrert en avgang på 6 jerv i Nordland så langt i år, hvorav én i Sørfold. Denne jerven ble påskutt under skadefellingstillatelse i tilknytning til det aktuelle området i vinter, og vurdert som dødelig såret. 

I følge sentrale retningslinjer skal bestanden av jerv forvaltes bl a slik at det blir sikret en sammenhengende utbredelse på Nordkalotten. Av de registrerte ynglingene er 4 registrert i nordfylket (5 i fjor), hvor bl a Sørfold og Fauske inngår. Bestandsmålet er således oppfylt iht Fylkesmannens utkast til forvaltningsplan. Vi har nemlig satt som mål at det ikke skal være registrert færre enn 3 ynglinger av jerv i nordregionen i det av de fire siste årene med flest registrerte ynglinger (trender i bestandsutviklingen skal også vektlegges).  

Fylkesmannen vurderer det slik at felling av én jerv i Siso-området ikke vil komme i konflikt med de nevnte målsetningene for bestanden.

Områdets betydning som beitemark

I følge tall fra fjoråret har Østsiden sausankerlag 5 brukere med til sammen ca 400-500 sau og lam. I tillegg benytter Storskog/Sjunkfjell reinbeitedistrikt området til høst/vinterbeiter. Distriktet har 3 driftsenheter med ca 800 rein. 

Fylkesmannen i Nordland anser dette som et viktig beiteområde for sau og rein.

Skadenes omfang og utvikling

Det ble registrert ett lam skadet av jerv 18. juli, og som ble avlivet. I natt ble det funnet to lam til med jerv som skadevolder, samt rester etter 2 lam. Det holdes god oversikt over situasjonen for sauene i området, og det opplyses i den forbindelse at det mangler en del lam og at tapene har skjedd nylig. Det ble observert en jerv i området i natt, og stor uro i saueflokkene. Fylkesmannen vurderer det slik at området er et kronisk tapsområde til jerv, hvor det bl.a de to siste beitesesongen har vært betydelige tap av sau til jerv. 

Området inngår som nevnt i Storskog/Sjunkfjell reinbeitedistrikt. For reindriftsåret 2000/2001 ble det erstattet 51 rein som tatt av jerv i distriktet, samt 27 dyr som tatt av uspesifisert freda rovvilt.   

Ut fra dette anser Fylkesmannen at det er fare for store tap. 

Forebyggende tiltak

Fylkesmannen har vurdert forebyggende tiltak i området. Akutt tidlig nedsanking vil være det mest effektive forebyggende tiltaket, men siden tapene har oppstått så tidlig i beitesesongen, anses ikke dette som aktuelt av praktiske og økonomiske årsaker. 

Særskilt tiltaksområde

I forvaltningsplanen legger vi opp til at det skal arbeides spesielt intensivt med å få ned tapene av rein og sau i områder som har store gjentatte tap til rovvilt over flere år. Ved å velge ut noen slike særskilte tiltaksområder vil vi prøve å redusere tapene langsiktig i de mest tapsutsatte områdene. I disse områdene brukes det flere virkemidler; både forebyggende tiltak og tiltak rettet mot rovdyrbestandene. I samråd med Kontaktutvalget for rovviltsaker i Nordland (KRN) har vi bl a valgt ut Sørfold og deler av Fauske som et slikt tiltaksområde. Østsiden sausankerlag inngår i dette tiltaksområdet.

Etter møter mellom bl a Fylkesmannen,  kommunene, sauenæringa og reindriftsnæringa er det søkt om midler til forebyggende tiltak fra lokalt hold. I møte med Kontaktutvalget for rovviltsaker i Nordland 30.03.01 ble det gitt midler til opparbeidelse av beredskapsarealer for akutt tidlig nedsanking av sau. Beredskapsarealet på Øynes er ennå ikke ferdig. Det pågår bl a fra brukernes side også en vurdering av andre mulige beredskapsarealer.

Konklusjon

På bakgrunn av en vurdering av jervbestanden i fylket, områdets betydning som beitemark, skadeomfanget, potensialet for fremtidige skader på sau og rein, historikken i området, samt den totale satsingen på flere tiltak for å få ned tapene i området, finner Fylkesmannen det riktig å gi fellingstillatelse på én jerv.

Fellingstillatelsen gis på følgende vilkår:

1. Fellingstillatelsen gjelder fra og med fredag 19. juli til og med mandag 6. august 2002.

2. Tillatelsen gjelder ikke tispe med unge(r). Felling kan derfor ikke iverksettes dersom flere dyr blir observert sammen.

3. Tillatt fellingsområde er de deler av Sørfold og Fauske kommune som er innefor følgende avgrensede område: I vest E6, i nord grensen mot Rago nasjonalpark og videre i rett grense til Megården, i øst riksgrensen, og i sør Nedrevatnet-Øvrevatnet-Laksåga og opp til kommunegrensen og langs denne til riksgrensen. Fellings-forsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de evt videre vil utvikle seg.  

4. Fellingslaget er oppnevnt av Fylkesmannen i samråd med søker. Alle som deltar i fellingslaget plikter å gjøre seg kjent med dette brevets innhold og DNs brev av 31.05.02 om betingede fellingstillatelser. Fellingslaget består av:

André Westgård (fellingsleder) 
Jon Ivar Kvandal

Toralf Bakken



Trond Bakken 

Ole Johan Kvandal


Johnny Larsen

Asløv Larsen



Bjørn Holtan

Bjørn Strømhaug


Hans Kamfjord

Johan Rødås



Torstein Bernhardsen

Signar Pavall



Annfinn Pavall

Jan Edvard Pavall


Gunnar Isaksen

Fellingsleder er ansvarlig for å gjøre disse brevene kjent for fellingslaget, samt å kontrollere at jegerne har oppfylt kravene om avlagt storviltprøve senest i 2001 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Det bør være et begrenset antall jegere som deltar av gangen, slik an man får et hensiktsmessig fellingsforsøk. Fylkesmannen ønsker at personell fra SNO kan bistå etter hvert (og ta over fellingslederfunksjonen). Fellingsforsøket vil i så tilfelle også følge Miljøverndepartementets instruks om felling.  

5. Fellingslaget kan disponere inntil kr 15 000,- til dekning av utgifter i forbindelse med fellingsforsøket. Kortfattet rapport (fellingsinnsats, aktivitet av jerv og erfaringer med fellingsforsøket) og regnskap sendes samlet til Fylkesmannen i Nordland v/miljøvernavdelingen innen 20. august 2002.

6. Oppnevnte jegere plikter å utøve jakten på en human og sikkerhetsmessig forsvarlig måte, jf Viltlovens § 19. Den/de som sårer jerv under forsøk på felling i henhold til tillatelsen, plikter å forvisse seg om at påskutt dyr er truffet og gjøre det en kan for å få avlivet jerven. Fellingsleder eller den som evt skadeskyter jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.  

7. Ved felling av jerv skal det benyttes våpen og ammunisjon godkjent for storviltjakt, jf Forskrift av 22.03.02 om utøvelse av jakt og fangst. Haglegevær er også tillatt ved jakt på jerv.

8. Eventuell felling skal omgående meldes til Fylkesmannen og Sørfold/Fauske  kommune. Meldingen skal inneholde opplysninger om tid og sted for fellingen. Fellingsstedet skal kunne påvises. Hos Fylkesmannen kan det på dagtid gis beskjed på telefon 75 53 15 80 og etter arbeidstid på telefon 948 11 746.

9. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm.

10. Dersom det er ønskelig å bruke løs hund i forbindelse med fellingsforsøket, har DN gitt dispensasjon etter viltlovens § 52, siste ledd. Dersom det anses nødvendig å bruke dispensasjonen, må nødvendige tillatelser etter bufeloven og reindriftsloven i så fall innhentes av fellingsleder.

11. Alt forsøk på felling stanses ved tillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Molovn 10, 8002 Bodø. 

Med hilsen

Ola Bjerkaas (e.f.)

fung fylkesmann








Jørn Karlsen










viltforvalter

Vedlegg:

Klageskjema

DNs brev av 31.05.02 om betingete fellingstillatelser på jerv, bjørn og ulv i 2002/2003 

Kopi:

Direktoratet for naturforvaltning 

Fylkesmannen i Finnmark


Sørfold kommune 


Fylkesmannen i Nord-Trøndelag

Fauske kommune 


Fylkesmannen i Troms

Statens naturoppsyn, Nordland 

Jervenemnda for Nord-Norge samt Nord-Trøndelag v/leder


Norsk institutt for naturforskning 
Kontaktutvalget for rovviltsaker i Nordland (etter liste)

Statskog, avd Salten


Lensmannen i Sørfold



Statens hus
Miljøvernavdelingen
Elektronisk postadresse

Postadresse: 8002 Bodø
Postadresse: som Statens hus
postmottak@fm-no.stat.no

Kontoradresse: Moloveien 10
Kontoradresse: som Statens hus


Telefon: 75 53 15 00
Telefon: 75 53 15 80


Telefaks: 75 52 09 77
Telefaks: 75 53 16 80

